Poprawom mějachu pišćele Łazowskeje cyrkwje hižo loni hody hotowe restawrowane być. Dokelž pak dyrbjachu tež někotre njepředwidźane dźěła přewjesć, je wšitko trochu dlěje trało.
Łaz (SiR/SN). Wulke wjeselo knježeše wčera dopołdnja we Łazowskej ewangelskej cyrkwi. Přičina bě poswjećenje restawrowanych pišćelow, kotrež su dlěši čas mjelčeli, dokelž běchu je wobšěrnje ponowili. Čas bě na nich swoje slědy zawostajił. Na instrumenće z lěta 1872 dyrbjachu tójšto naprawow přewjesć, zo bychu wone zaso z originalnym zwukom klinčeli. Tak su pišćele porjadnje wurjedźili, znowa wobarbili a na skóncowanych městnach sporjedźeli. Na kóncu su instrument z twornje Ladegast-Rühlmann hłosowali, prjedy hač wone wčera na swjedźenskich kemšach z fararjom Matthiasom Gnüchtelom prěni raz zaklinčachu.
ces_Latn szl_Latn